Eteenpäin - elämään - Toivo Särkkä; Yrjö Norta (1939)
Elokuva perustui Juhani Tervapään (Hella Wuolijoen) näytelmään Justiina, jonka kantaesitys oli Helsingin Kansanteatterissa 15.9.1937. Näytelmä oli Tervapään tuotannosta ensimmäinen, jonka filmausoikeudet Suomen Filmiteollisuus osti päästäkseen osalliseksi kirjailijan saamasta suosiosta. Kilpailevan Suomi-Filmin Tervapää-filmatisoinnit Juurakon Hulda (1937) ja Niskavuoren naiset (1938) olivat osoittautuneet sekä taiteellisiksi että kaupallisiksi menestyksiksi, ja kolmannenkin aiheen - Vihreä kulta - kuvaukset oli käynnistetty talvella 1938. Näytelmässä on kuusi kuvaelmaa, joista ensimmäinen ja toinen tapahtuvat Harmaalahden kartanon salissa, ja loput neljä kartanon puutarhassa. Tapahtuma-aika on "nykyinen". Elokuvasovituksessa ovat ajallisia kiinnekohtia toisaalta vuosien 1902-04 kutsuntalakot, vuoden 1905 Grafton-kiväärit ja vapaussota 1918, toisaalta kirjailija Iris Uurron 1930 ilmestynyt romaani Ruumiin ikävä. Aikadimensio on näin runsas neljännesvuosisata. Käsikirjoituksen teki Toivo Särkkä kirjailijan synopsiksen pohjalta. Nimensä elokuva sai eräästä Justiinan loppurepliikistä. Näytelmän tapahtumiin siirrytään vasta 28 minuutin kohdalla - elokuvan alku on rakennettu näyttämöpuheesta löytyville vihjeille. Kansanteatterissa laamanni Robert Harmaalahtea esitti Hugo Hytönen, hänen vaimoaan Emmi Jurkka, Riikkaa Inari Koponen, senaattorskaa Elsa Rantalainen, Justiinaa Elsa Turakainen ja Olavia Leo Lähteenmäki. Heistä Emmi Jurkka, Elsa Rantalainen ja Leo Lähteenmäki ovat samoissa rooleissa myös elokuvassa; Robert Harmaalahtea esitti elokuvassa Tauno Palo, Justiinaa Regina Linnanheimo ja Riikkaa Marjo Penttala. Kansanteatterin miehityksestä on elokuvaan poimittu myös Arvo Kuusla (oopperalaulaja Andersson), Verna Piponius ja Kalle Rouni (Saarentaustan vallasväki) sekä Siiri Angerkoski (ruustinna). Rovastia näytteli teatterissa Otto Noro, joka elokuvassa on saanut Talli-Matin pienen roolin. Elokuvan henkilöihin on lisätty mm. senaattori Fredrik Harmelius, joka näytelmässä esiintyy vain puheessa. Leikkausvaiheessa on lähinnä elokuvan alkutapahtumia tiivistetty ja näin ovat jääneet pois mm. Mukkis-Kallen (Hannes Hako) ja muonamies Salmisen roolit. Loppujaksojen suutelukohtauksesta, missä Hilda Harmaalahti viettelee Olavia, tarkastamo poisti lähes 15 sekuntia. Justiinan ja Robert Harmaalahden roolit olivat Regina Linnanheimolle ja Tauno Palolle ensimmäiset heidän kesällä 1938 SF:n kanssa solmimiensa välikirjojen jälkeen. Jatkoa seurasi tuota pikaa elokuvassa Helmikuun manifesti. Eteenpäin - elämään (1939) oli ensimmäinen SF:n omassa laboratoriossa työstetty elokuva. Yleisömenestys oli vuoden 1939 kuudenneksi paras. Maksaneita katsojia kertyi vuoden 1945 loppuun mennessä 471 410 henkeä. - Suomen kansallisfilmografia 2:n (1995) mukaan.